NARIADENIE KOMISIE (ES) č. 1665/2005
z 12. októbra 2005,
ktorým sa mení a dopĺňa nariadenie (ES) č. 314/2002 ustanovujúce podrobné pravidlá pre uplatňovanie systému kvót v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), najmä na jeho článok 15 ods. 8,
keďže:
(1)
V článku 6 ods. 4 nariadenia Komisie (ES) č. 314/2002 (2) sa stanovuje spôsob, ktorým sa má určiť množstvo cukru, izoglukózy a inulínového sirupu predávaného na spotrebu v rámci Spoločenstva uvedené v článku 15 nariadenia (ES) č. 1260/2001.
(2)
V záujme transparentnosti a jasnosti je potrebné spresniť niektoré časti výpočtu, a najmä zohľadniť nadbytočné zásoby stanovené v článku 1 nariadenia Komisie (ES) č. 832/2005 z 31. mája 2005 o určení nadbytočných množstiev cukru, izoglukózy a fruktózy pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko (3).
(3)
Na zhodnotenie zásob na začiatku a konci hospodárskeho roka a dostupného množstva cukru na trhu Spoločenstva je tiež vhodné zohľadniť intervenčné zásoby.
(4)
Je preto potrebné zmeniť a doplniť nariadenie (ES) č. 314/2002.
(5)
Opatrenia uvedené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Článok 6 nariadenia (ES) č. 314/2002 sa mení a dopĺňa takto:
1.
Odsek 4 sa mení a dopĺňa takto:
a)
tretí pododsek sa nahrádza týmto pododsekom:
„Množstvá uvedené v prvom pododseku písm. c) a d) a v druhom pododseku písm. a) a b) pochádzajú z databáz Eurostatu alebo z alternatívnych zdrojov informácií a v prípade, ak nie sú k dispozícii úplné údaje pre hospodársky rok, sa týkajú dostupných predchádzajúcich dvanástich mesiacov. Množstvá v rámci režimu aktívneho alebo pasívneho zošlachťovacieho styku sa nezohľadňujú.“;
b)
dopĺňa sa tento pododsek:
„Množstvá uvedené v prvom pododseku písm. a) a druhom pododseku písm. c) zahŕňajú nadbytočné množstvá stanovené v článku 1 nariadenia Komisie (ES) č. 832/2005 (4) a intervenčné zásoby vytvorené uplatňovaním článku 7 nariadenia (ES) č. 1260/2001.
2.
Odsek 5 sa mení a dopĺňa takto:
a)
v prvom pododseku sa dopĺňajú tieto písm. d) a e):
„d)
množstvá základných výrobkov vyjadrených v bielom cukre, pre ktoré sa v priebehu daného hospodárskeho roka vydali oprávnenia náhrad za výrobu na základe článku 7 ods. 3 nariadenia (ES) č. 1260/2001;
e)
potravinová pomoc.“;
b)
druhý pododsek sa ruší.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. októbra 2005